
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2025. (II. 27.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2025. február 21.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	5/2025
	2025.01.30.
	Helyi gyermekintézmények tárgyévi nyitvatartási rendjének közzététele
	2025. február 15.
	végrehajtva


II. Tájékoztató az előző ülés óta történt fontosabb eseményekről
Február 4-én egyeztetést tartottunk a készülő településtervről a településtervező csapat, a Polgármesteri Hivatal munkatársai és városunk főépítésze, Sturm Enikő részvételével.
A településfásítási program keretében év elején újabb 50 fát ültettünk, ezúttal a Fő utcán. 

Február 10-én Szirtes Ádám születésének 100. évfordulója alkalmából koszorút helyeztünk el Katus Norbert alpolgármesterrel a színművész egykori tápiósápi szülőházának udvarán, a 2007-ben általunk állított Emlékkőnél.

Február 11-én Bóka János miniszter úr meghívására az Európai Uniós Ügyek Minisztériumába voltam hivatalos, ahol miniszter úr megbeszélést kezdeményezett a Régiók Bizottsága magyar delegációjának új tagjaival. A Régiók Európai Bizottsága (CoR) az EU tanácsadó szerve, amelyet a tagállamok helyi és regionális szinten megválasztott képviselői alkotnak. A CoR munkája során véleményeket dolgoz ki különböző uniós témákban az uniós intézmények számára, így egyfajta hidat képez az EU döntéshozó intézményei és az uniós polgárok között. A találkozó során a delegáció tagjaival megvitattuk az aktuális, az Unió napirendjét érintő témákat, így kitértünk az új többéves pénzügyi keretre, a kohéziós politika jövőjére, illetve a vízgazdálkodás kérdéskörére.

Február 14-én Sülysáp Város Önkormányzata Képviselő-testülete rendkívüli ülést tartott, ahol három fontos és sürgető kérdésben hoztunk döntést:

1./ Süli Richárd képviselőtársunk lemondása miatt egy-egy hely megüresedett a Humán Szolgáltatások Bizottságában (HSZB), valamint a Pénzügyi és Városfejlesztési Bizottságban (PVB). A HSZB munkájában az eddigi tagok mellett a jövőben Szücsi Balázs, a PVB munkájában pedig Dinnyés József vesz részt.

2./ A településközpont fejlesztésére kiírt közbeszerzési eljárásban 7 ajánlat érkezett, melyek közül az összességében legkedvezőbb és egyben legolcsóbb ajánlatot az Everling Projekt Korlátolt Felelősségű Társaság adta, nettó 256,8 millió Ft összeggel. A kivitelezői szerződést ezzel a céggel fogja megkötni az önkormányzat.
3./ Harmadik napirendi pontban pedig az építési korlátozásról döntöttek a képviselők. Tavaly augusztusban indult meg a város új rendezési tervének elkészítése és a tervezési munkának része az is, hogy a településen megindult kedvezőtlen építési folyamatok ne folytatódhassanak a jövőben. A készülő településtervben lefektetni kívánt településrendezési elvek és szabályok érvényre juttatásának biztosítása, és ennek érdekében a nem kívánatos építési tevékenység visszaszorítása, a túlépítettség megelőzése érdekében 2025. március 1. napjától változtatási tilalom lép életbe

Sülysáp, 2025. február 21.

Horinka László s.k.

polgármester

